Operationen venter senere i denne uge, og derefter følger en længere genoptræning ifølge klubben.

Unge Mads Hoxer har spillet sin sidste kamp i denne sæson. Efter tiltagende smerter i højre knæ viste en scanning i forrige uge en skade på menisken, som kræver en operation. Det oplyser klubben på sin hjemmeside . - Vi er selvfølgelig meget kede af det på holdets og Hoxers vegne, da vi alle hellere vil se ham på banen. En operation af menisken er desværre uundgåelig, men han er stadig ung, og jeg er sikker på, han kommer stærkere tilbage til den kommende sæson, udtaler direktør, Jan Larsen. Glæder sig til næste sæson Det betød også, at højrebacken i sidste uge måtte melde afbud til landsholdet. - Jeg er rigtig træt af ikke at kunne hjælpe mine holdkammerater i de afgørende kampe i slutspillet og medaljekampene. Men nu ser jeg også frem til operationen, så jeg kan komme i gang med genoptræningen, så jeg er klar, når den nye sæson starter, understreger Mads Hoxer. Operationen venter senere i denne uge, og derefter følger en længere genoptræning ifølge klubben.